Spanning laai op oor staat-salarisse | Maroela Media
Onderhandelings oor die omstrede kwessie van staatsdienssalarisse hervat Maandag te midde van oplaaiende spanning tussen die regering en staatsdiensvakbonde.
Hoewel staatsdienssalarisse deur bindende driejaar-ooreenkomste tussen die staat as werkgewer en die vakbonde as verteenwoordiger van werknemers bepaal word, het die minister van finansies, Tito Mboweni, in verlede jaar se begrotingsrede aangekondig dat geen salarisverhoging aan staatsamptenare toegestaan sal word nie.
Staatsdiensvakbonde het die regering in die hof getakel om die driejaar-ooreenkoms af te dwing, en daardie uitgerekte hofstryd duur tans voort.
Die arbeidsappèlhof het in Desember uitspraak gegee ten gunste van die regering, maar die kwessie sal nou dien voor die Konstitusionele Hof, met 'n verhoordatum vasgestel vir Augustus.
Intussen moet vanjaar se verhoging (vir die finansiële jaar 2021-'22, wat op 1 April vanjaar in werking moes tree) nou onderhandel word, en dit is waaroor Maandag se geskeduleerde vergadering handel.
Vakbonde eis tans verbruikersprysinflasie (VPI) plus 4%, wat sal neerkom op salaris- en loonverhogings van byna 8%.
Dit is die vakbonde se enigste amptelike posisie, hoewel bronne met kennis van die proses aanvoer as die regering nou 'n verhoging gelykstaande aan VPI aanbied, sal baie vakbonde in die versoeking wees om dit namens hul lede te aanvaar.
Terselfdertyd is daar groeiende druk vanuit sommige Cosatu-geaffilieerde vakbonde om 'n bevel van nie-voldoening teen die staat te verkry, 'n dooiepunt te verklaar en te begin voorberei vir 'n massa-staking – wat alles meewerk om waarskynlik 'n baie interessante vergadering vir Maandag in die hand te werk.
Het staatsdiensvakbonde méér seggenskap oor die land se ekonomie as die Regering self?
Niemand kry op die stadium salaris verhogings nie magtag man! Plaas kry die klomp in die kabinet minder salaris, want daai salarisse is hopeloos te veel pffft vir niks doen nie in elk geval plus hulle plunder ons land!
Daar is nie geld vir verhogings nie maar daar word steeds honderde poste elke jaar geskep waarvan die meederheid Bestuurders poste is. Hulle moet eerder begin om oop poste glad nie te vul nie en poste waar mense nie 'n duit werk in verrig nie, van kant maak.
Hoe meer salaris betaal word hoe meer geld druk die unie in sy sak.
Hoewel in die minderheid, is daar wel nog hardwerkende "old school" staatsamptenare. Ongelukkig gaan hulle wat naby aftrede is, se pensioen erg daardeur geraak word. Weereens 'n geval van die minderheid wat die meerderheid se werk doen wat daaronder gaan ly.